b'\n_START_ARTICLE_\nBlokinis namas\n_START_PARAGRAPH_\nBlokinis namas \xe2\x80\x93 bendras pastato, kurio statybini\xc5\xb3 konstrukcij\xc5\xb3 did\xc5\xbei\xc4\x85j\xc4\x85 dal\xc4\xaf sudaro blokai ar net atskirai pagaminti kambariai, pavadinimas. Da\xc5\xbeniausiai suprantamas kaip daugiaauk\xc5\xa1tis namas, kurio atskiruose butuose gyvena skirtingos \xc5\xa1eimos. Blokiniu namu galima vadinti ir individual\xc5\xb3 nam\xc4\x85, kurio pagrindin\xc4\x97s dalys yra blokai.\n_START_SECTION_\nStatyb\xc5\xb3 istorija\n_START_PARAGRAPH_\nPirmi blokiniai namai buvo prad\xc4\x97ti statyti 1920 m. Berlyne ir Drezdene. Jie i\xc5\xa1 karto savo i\xc5\xa1vaizda i\xc5\xa1siskyr\xc4\x97 i\xc5\xa1 kit\xc5\xb3 nam\xc5\xb3 - neauk\xc5\xa1t\xc5\xb3, skirt\xc5\xb3 vienai \xc5\xa1eimai. Juose gal\xc4\x97jo gyventi daug daugiau \xc5\xbemoni\xc5\xb3, skai\xc4\x8diuojant vienam vienetui \xc5\xbeem\xc4\x97s, negu kito tipo namuose ir tai gerokai ma\xc5\xbeino miesto infrastrukt\xc5\xabros palaikymo i\xc5\xa1laidas.\n_START_SECTION_\nJungtin\xc4\x97 Karalyst\xc4\x97\n_START_PARAGRAPH_\nJungtin\xc4\x97je Karalyst\xc4\x97je pirmi blokiniai namai buvo pastatyti po Antrojo pasaulinio karo, siekiant suteikti gyvenam\xc4\x85j\xc4\x85 viet\xc4\x85 \xc5\xbemon\xc4\x97ms, gyvenantiems antisanitariniuose XIX a. namuose, bei tiems, kuri\xc5\xb3 namai buvo sugriauti per kar\xc4\x85. Prad\xc5\xbeioje blokiniai namai atrod\xc4\x97 patraukl\xc5\xabs ir daug kas nor\xc4\x97jo juose gyventi. V\xc4\x97liau, kai nam\xc5\xb3 b\xc5\xabkl\xc4\x97 blog\xc4\x97jo, jie \xc4\xafgavo nepageidaujamo, pigaus gyvenamojo ploto \xc4\xafvaizd\xc4\xaf. Jungtin\xc4\x97je Karalyst\xc4\x97je \xc5\xa1i\xc5\xb3 b\xc5\xabst\xc5\xb3 populiarumas smuko, kai 1968 m. apgriuvo Ronan centras. Galiausiai blokini\xc5\xb3 nam\xc5\xb3 statybos buvo atsisakyta, bet po 30 met\xc5\xb3 j\xc5\xb3 statyba buvo v\xc4\x97l atnaujinta Birmingeme, Glazge, Lise, Liverpulyje, Londone ir Man\xc4\x8desteryje.\n_START_SECTION_\nJAV\n_START_PARAGRAPH_\nJAV pirmas blokinis namas pastatytas 1939 m. Niujorke. XX a. septint\xc4\x85 - a\xc5\xa1tunt\xc4\x85 de\xc5\xa1imtmet\xc4\xaf JAV vyriausyb\xc4\x97 eksperimentavo ir band\xc4\x97 statyti blokinius namus neturtingiems \xc5\xbemon\xc4\x97ms. Toks bandymas \xc5\xbelugo, nes daugelis toki\xc5\xb3 nam\xc5\xb3 tapo getais. Dabar dauguma \xc5\xa1i\xc5\xb3 nam\xc5\xb3 sugriauti, renovuoti arba perstatyti. Tuo tarpu daugiaauk\xc5\xa1\xc4\x8diai, skirti komercinei veiklai, yra labai populiar\xc5\xabs d\xc4\x97l dideli\xc5\xb3 \xc5\xbeem\xc4\x97s ir nekilnojamojo turto kain\xc5\xb3.\n_START_SECTION_\nAzija\n_START_PARAGRAPH_\nAzijoje d\xc4\x97l dideli\xc5\xb3 \xc5\xbeem\xc4\x97s kain\xc5\xb3 daug \xc5\xbemoni\xc5\xb3 gyvena daugiaauk\xc5\xa1\xc4\x8diuose. Pavyzd\xc5\xbeiui, Singap\xc5\xabre ir Honkonge \xc5\xbeem\xc4\x97s kainos yra tokios auk\xc5\xa1tos, kad beveik visi gyvena blokiniuose namuose (Honkonge - daugiau kaip 60\xc2\xa0% gyventoj\xc5\xb3).\n_START_SECTION_\nRyt\xc5\xb3 Europos valstyb\xc4\x97s\n_START_PARAGRAPH_\nPirmas blokinis namas SSRS buvo pastatytas 1959 m. Toliau jie buvo statomi masi\xc5\xa1kai. Tuo buvo siekiama apr\xc5\xabpinti d\xc4\x97l \xc5\xabkio industrializacijos vis augan\xc4\x8di\xc5\xb3 miest\xc5\xb3 \xc5\xbemones gyvenamuoju plotu bei atkurti karo metu sunaikint\xc4\x85 gyvenamojo ploto fond\xc4\x85. Blokiniai namai buvo statomi ne tik dideliuose miestuose, bet ir ma\xc5\xbeuose miesteliuose, net didesniuose kaimuose. SSRS bei kitose buvusiose socialistinio lagerio valstyb\xc4\x97se, kartu ir Lietuvoje, blokini\xc5\xb3 nam\xc5\xb3 statymo pikas buvo nuo 1959\xe2\x80\x931990 metai._NEWLINE_Pirmieji blokiniai namai liaudyje \xc4\xafgavo chru\xc5\xa1\xc4\x8diovk\xc4\x97s pavadinim\xc4\x85. SSRS 1970 m. buvo priimtas Vieningas statybini\xc5\xb3 detali\xc5\xb3 katalogas, kurio pagrindu toliau buvo projektuojami tipiniai namai, tod\xc4\x97l visoje SSRS blokiniai namai buvo statomi i\xc5\xa1 nedidelio asortimento dyd\xc5\xbeio blok\xc5\xb3. Blokiniai namai da\xc5\xbeniausiai netur\xc4\x97jo joki\xc5\xb3 ornament\xc5\xb3, tur\xc4\x97jo plok\xc5\xa1\xc4\x8di\xc4\x85 stog\xc4\x85. Prad\xc5\xbeioje buvo statomi 3-5 auk\xc5\xa1t\xc5\xb3, v\xc4\x97liau auk\xc5\xa1tesni, net 25 auk\xc5\xa1t\xc5\xb3 namai. 9 auk\xc5\xa1t\xc5\xb3 ir auk\xc5\xa1tesniuose blokiniuose namuose buvo \xc4\xafrengiamas liftas. Kai kuriuose dideliuose buvusio sovietinio lagerio miestuose stovintys ant brangios \xc5\xbeem\xc4\x97s blokiniai namai dabar griaunami ir vietoj j\xc5\xb3 statomi nauji, daug auk\xc5\xa1tesni, kartais taip pat blokiniai namai.\n_START_SECTION_\nBuitis blokiniuose namuose\n_START_PARAGRAPH_\nSkirtingai negu komunaliniuose butuose, \xc4\x8dia \xc5\xbemon\xc4\x97s turi daug daugiau privatumo, o da\xc5\xbenai tik i\xc5\xa1 matymo pa\xc5\xbe\xc4\xafsta savo kaimynus. Blokiniuose namuos paprastai yra bloga garso izoliacija, ma\xc5\xbea virtuv\xc4\x97, tualetas, praustuvas ir vonia viename kambaryje. Dabar tokio tipo namai Lietuvoje sudaro did\xc5\xbeiausi\xc4\x85 gyvenamojo ploto dal\xc4\xaf ir turi vert\xc4\x99. Visos kalbos d\xc4\x97l j\xc5\xb3 nugriovimo taip ir lieka kalbomis, nes j\xc5\xb3 vert\xc4\x97 yra kelis kartus didesn\xc4\x97, negu \xc5\xbeem\xc4\x97s vert\xc4\x97, ant kurios jie stovi, be to, daugelis dar yra patvar\xc5\xabs, neavarin\xc4\x97s b\xc5\xabkl\xc4\x97s._NEWLINE_Paskutiniais de\xc5\xa1imtme\xc4\x8diais blokini\xc5\xb3 daugiaauk\xc5\xa1\xc4\x8di\xc5\xb3 nam\xc5\xb3 laiptin\xc4\x97se \xc4\xafrengiamos rakinamos spynos, stiklinami balkonai.\n_START_SECTION_\nBlokiniai namai mene\n_START_PARAGRAPH_\nPats garsiausias buvusioje SSRS teritorijoje daugiau kaip 10 met\xc5\xb3 per Naujus Metus rodomas filmas, kuriame \xc5\xbemogus, atvyk\xc4\x99s \xc4\xaf kit\xc4\x85 miest\xc4\x85, patenka \xc4\xaf tokio paties pavadinimo gatv\xc4\x97je stovint\xc4\xaf tok\xc4\xaf pat\xc4\xaf but\xc4\x85, yra \xe2\x80\x9eLikimo ironija, arba po pirties\xe2\x80\x9c (rus. \xd0\x98\xd1\x80\xd0\xbe\xd0\xbd\xd0\xb8\xd1\x8f \xd1\x81\xd1\x83\xd0\xb4\xd1\x8c\xd0\xb1\xd1\x8b, \xd0\xb8\xd0\xbb\xd0\xb8 \xd0\xa1 \xd0\xbb\xd1\x91\xd0\xb3\xd0\xba\xd0\xb8\xd0\xbc \xd0\xbf\xd0\xb0\xd1\x80\xd0\xbe\xd0\xbc!).'